
Zu Befehl - Parancsra tettem - Avagy természetjogi bontómunkálatok a berlini fal napos oldalán

Rezümé

Kutatásom célja, hogy megtaláljam annak az élethelyzetnek a jellemzőit, kialakulásának körülményeit, amely társadalompolitikailag és jogilag is egyfajta változást, szemléletmód-váltást vagy fordulópontot, „határvonalat” jelent az ember egyéni és közösségi létében.
Így pedig megértsem-megértessem tulajdonságaikat és próbáljak választ keresni – esetleg találni – arra, mikor nyúlunk egy jogontúli tételhez, mert a pozitív jog már nem ad kellő biztosítékot.
Munkám nem a természetjog mibenlétének – sokadik – körbejárására, meghatározására törekszik, mindössze a konkrét esetekből kiindulva, azokat párhuzamba állítva és felhasználva igyekszem választ találni dolgozatom kérdéseire.
Kiindulópontként az úgynevezett ’Mauerschützenfälle’-t, a berlini falnál történt, halállal végződő átkelési-menekülési próbálkozások szolgálnak, különös figyelmet szentelve egy, a pártdiktatúra kegyetlenségét illusztráló esetre. Peter Fechter esetével kezdve, majd a különböző – hatalmi vagy népi-társadalmi – reakciókkal folytatva keresem a választ a feltett kérdésekre, eljutva addig a pontig, amikor is a német büntetőbíróság egy természetjogi tételt, a ’radbruchi formulát’ alkalmazta az igazság megtalálásához.
A jobb megértés érdekében igyekeztem párhuzamokat keresni. Ezek Livius ’Ab Urbe condita’ című művének két katonai jogi esetében realizálódtak. Egyikben a társadalmi hasznot és elismerést hozó következményekkel járó parancsmegtagadást, a másikban a parancshoz ésszerűtlenül és a végletekig történő, a közösségnek kárt okozó ragaszkodást figyelhetjük meg. Az eseteket követő konfliktusokban pedig szintén egy természetjogi intézmény, a precarium nyer alkalmazást.
E két esetet vetettem össze a keletnémet határtörvény és tűzparancsok által előírt lőfegyver-használati kötelezettséggel, mely parancshoz szintén lehetett tagadólag vagy elfogadólag viszonyulni.
Majd – vitaindító vagy kutatásösztönző szándékkal – további –, többek közt büntetőjogi relevanciájú – kérdéseket vetettem fel, nyitva hagyva ezzel a vizsgálódás irányát.
Megállapítottam, hogy a jogászság társadalomformáló potenciájának léte hatalmas felelősséggel jár, e letéteménnyel nem szabad visszaélni. Fontosnak tartottam hangsúlyozni, hogy a hasonló esetek magyarországi feldolgozottsága a németéhez képest igencsak sovány.
Végső konklúzióként kijelenthetem, hogy – bárminek is nevezzük, legyen emberi jogok, alapjogok, értékek vagy igazságosság – a természetjog olyan biztos alapot képez, amelyre bátran támaszkodhatunk életünk folyamán.



